b'\n_START_ARTICLE_\nSkorpionilisko\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nSkorpionilisko voi kasvaa jopa metrin pituiseksi ja nelj\xc3\xa4n kilon painoiseksi. Se on vantterajalkainen ja py\xc3\xb6re\xc3\xa4p\xc3\xa4inen. My\xc3\xb6s sen suomut ovat py\xc3\xb6reit\xc3\xa4. Skorpionilisko muistuttaa paljon sukulaistaan gilaliskoa, mutta on sit\xc3\xa4 hoikempi, pitk\xc3\xa4h\xc3\xa4nt\xc3\xa4isempi ja ketter\xc3\xa4mpi. Liskolla on myrkkyliskoille tyypilliset vahvat leuat, joissa on myrkky\xc3\xa4 eritt\xc3\xa4v\xc3\xa4t hampaat. H\xc3\xa4nt\xc3\xa4\xc3\xa4ns\xc3\xa4 skorpionilisko varastoi rasvaa niukkoja aikoja varten. Skorpioniliskon v\xc3\xa4ri vaihtelee alalajeittain, mutta liskon v\xc3\xa4ri on yleens\xc3\xa4 musta. Ruumis on usein my\xc3\xb6s keltaisten t\xc3\xa4plien kirjoma. Skorpioniliskon h\xc3\xa4nn\xc3\xa4ss\xc3\xa4 on nelj\xc3\xa4 rengasta. Yksi alalaji on sen sijaan l\xc3\xa4hes musta.\n_START_SECTION_\nLevinneisyys\n_START_PARAGRAPH_\nSkorpionilisko el\xc3\xa4\xc3\xa4 vain Meksikossa ja Guatemalassa nelj\xc3\xa4ll\xc3\xa4 eri alueella. Alueista yksi on Tyynen valtameren rannikon l\xc3\xa4heisyydess\xc3\xa4, toinen Sonoran osavaltiossa Meksikossa, kolmas Meksikonlahden etel\xc3\xa4puolella ja nelj\xc3\xa4s Guatemalassa, Motaguan laaksossa. Laji el\xc3\xa4\xc3\xa4 aavikoilla ja kuivahkoissa metsiss\xc3\xa4.\n_START_SECTION_\nElintavat\n_START_PARAGRAPH_\nSkorpionilisko viett\xc3\xa4\xc3\xa4 suuren osan ajastaan piilotellen kolossaan. Illan tullen se vilkastuu ja l\xc3\xa4htee etsim\xc3\xa4\xc3\xa4n saalista, jonka se haistaa kaksihaaraisella kielell\xc3\xa4\xc3\xa4n. Kieli ker\xc3\xa4\xc3\xa4 hajumolekyylej\xc3\xa4 vomeronasaalielimeen tunnistettavaksi. Kev\xc3\xa4\xc3\xa4ll\xc3\xa4 ja kes\xc3\xa4ll\xc3\xa4 ravintoa on paljon tarjolla, mutta talvella liskon t\xc3\xa4ytyy usein paastota kuukausia. T\xc3\xa4m\xc3\xa4n vuoksi skorpionilisko ker\xc3\xa4\xc3\xa4 paljon rasvaa h\xc3\xa4nt\xc3\xa4\xc3\xa4ns\xc3\xa4 ja pysyttelee kolossaan talvehtien kun l\xc3\xa4mp\xc3\xb6tila alkaa laskea. Kev\xc3\xa4\xc3\xa4ll\xc3\xa4 se on laiha, mutta toipuu pian ja alkaa ker\xc3\xa4t\xc3\xa4 uutta rasvavarastoa. Skorpionilisko sy\xc3\xb6 etenkin linnutjen ja matelijoiden munia, joita on kes\xc3\xa4ll\xc3\xa4 paljon tarjolla. Pienet munat skorpionilisko nielee kokonaisina, isot se rikkoo ja latkii niiden sis\xc3\xa4ll\xc3\xb6n. Skorpionilisko sy\xc3\xb6 my\xc3\xb6s muita matelijoita ja pieni\xc3\xa4 nis\xc3\xa4kk\xc3\xa4it\xc3\xa4, etenkin niiden poikasia. Ruokavalioon kuuluu my\xc3\xb6s hy\xc3\xb6nteisi\xc3\xa4, sammakoita ja raatoja. Saaliinsa skorpionilisko tappaa myrkyll\xc3\xa4. Kes\xc3\xa4aikaan koiraat taistelevat naaraista ja purevat paljon toisiaan. Laji on immuuni omalle myrkylleen. Skorpioniliskot ovat lis\xc3\xa4\xc3\xa4ntymisik\xc3\xa4isi\xc3\xa4 2\xe2\x80\x933-vuotiaina ja voivat el\xc3\xa4\xc3\xa4 yli 20 vuotta.'